LV Eiropas Savienības Oficiālais Vēstnesis C 130/12

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 130/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“PESCA DI VERONA”

EK Nr.: IT-PGI-0005-0579-15.12.2006

AĢIN ( X ) ACVN ( )

1. Nosaukums

“Pesca di Verona”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids (kā II pielikumā)

1.6. grupa. Svaigi vai pārstrādāti augļi, dārzeņi un labība

3.2. 1. punktā minētā produkta apraksts

AĢIN “Pesca di Verona”, kas attiecas uz šķirni Persica Vulgaris, Mill, ir rezervēts agrīnas, vidējas un vēlīnas nogatavošanās šķirņu persikiem ar baltu mīkstumu un dzeltenu mīkstumu un aprikožu persikiem (sauktiem arī par nektarīniem) ar dzeltenu mīkstumu.

Kā persiki, tā nektarīni vienmēr ir pārdoti ar vienu “Pesca di Verona” šķirnes nosaukumu.

Atkarībā no veida un nogatavošanās laika pieņemtās šķirnes iedala šādi:

dzeltenie persiki: Rich May, Crimson Lady, Spring Belle, Royal Gem, Royal Glory, Vistarich (agrīnie); Rich Lady, Rome Star, Zee Lady (vidējie); Kaweah (vēlīnie);

baltie persiki: Maria Bianca, Greta (vidējie); Tendresse, Tardivo Zuliani, Nichelini (vēlīnie);

dzeltenie nektarīni: Rita Star, Laura, Big Top (agrīnie); Venus, Stark Redgold, Sweet Red (vidējie); Sweet Lady (vēlīnie).

Nododot patērētājiem, AĢIN “Pesca di Verona” kvalitātes īpašībām jābūt šādām:

— augļu forma: dzeltenajiem un baltajiem persikiem – saplacināti apaļa un dzeltenajiem nektarīniem – iegareni apaļa;

— Veronas nektarīnu un persiku epidermas krāsa: izteikti apjomīga un intensīva; raksturojums, ko var definēt kā dominējošo krāsu attiecībā pret pamatkrāsu. Atsevišķi dzeltenajiem persikiem tā aizņem vairāk nekā 70 % no epidermas kopējās platības, dzeltenajiem nektarīniem – 60 % un baltajiem persikiem (aprikozēm) – 30 %;

— mīkstums: ļoti blīvs un sulīgs ar raksturīgu garšu, pateicoties pareizam līdzsvaram starp cukura daudzumu un skābumu, kas savukārt izskaidrojams ar zemu koka veģetatīvo aktivitāti un īpašo klimatu. Cietība: dzeltenajiem persikiem lielāka par 3,70 kg/cm2; dzeltenajiem nektarīniem lielāka par 4 kg/cm2; baltajiem persikiem lielāka par 3 kg/cm2;

— garša: salda, ar minimālo sausnas saturu, kas noteikts ar refraktometrisko metodi, agrīnajām šķirnēm 9,5 ° Brix, vidējām šķirnēm 10,5 °Brix un vēlīnajām šķirnēm 11 °Brix;

— garšas īpašības: pazemināta skābuma sabalansētība; gatavības indekss, izteikts kā cukura satura (Brix grādos) attiecība pret skābumu (mEq/100 cc), kas lielāks par 1,50 pazemināta skābuma šķirnēm un 0,70 skābajām šķirnēm;

— izmērs: vismaz 61 mm agrīnām šķirnēm un ne mazāks par 67 mm vidējām un vēlīnām šķirnēm.

Par AĢIN “Pesca di Verona” var atzīt tikai tādus persikus un nektarīnus, kas pieder “ekstra” un “I” kategorijai.

3.3. Izejvielas (tikai pārstrādātiem produktiem)

Nepiemēro

3.4. Dzīvnieku barība (tikai dzīvnieku izcelsmes produktiem)

Nepiemēro

3.5. Īpaši ražošanas posmi, kas jāveic noteiktajā ģeogrāfiskajā apgabalā

Lai veicinātu koku lapotnes apgaismošanu un vēdināšanu, stādīšanas sistēmai, izmēru tipiem un ziemas un vasaras zaru apgriešanas tehnikai jābūt piemērotai ražošanas zonas apstākļiem; tiek atļautas tikai reģionam raksturīgas zaru apgriešanas formas: zemā krūmu forma “vaso basso veronese” un “Y” forma, obligāta ir nezāļu izravēšana.

Ņemot vērā persiku jutīgumu attiecībā uz manipulācijām ar tiem, ražas novākšana notiek vismaz 3 etapos, un tā jāveic ar rokām.

3.6. Īpaši noteikumi griešanai, rīvēšanai, iepakošanai u. c.

AĢIN “Pesca di Verona” ar plastmasas plēves palīdzību iepako slēgtos traukos, nelielās 1 un 2 kg kastītēs vai 30 × 40 cm, 30 × 50 cm vai 40 × 60 cm izmēru kartona, koka vai plastmasas augļu kastēs.

AĢIN “Pesca di Verona” laiž pārdošanā no 10. jūnija līdz 20. septembrim, un visiem persikiem vai iepakojumiem tiek piestiprināta etiķete ar garantijas zīmogu tā, lai iepakojuma atvēršana būtu iespējama, tikai salaužot zīmogu.

3.7. Īpaši noteikumi marķēšanai

Logo AĢIN “Pesca di Verona” jābūt uz produkta un uz iepakojumiem, jo sevišķi uz mazo kastīšu iepriekš apdrukātajām bandrolēm, uz ovālo augļu trauku iepriekš apdrukātajām plēvēm, kā arī uz augļu kastu iepakojumiem un ovālo augļu trauku un mazo kastīšu etiķetēm. Uz iepakojumu etiķetēm var būt arī norāde “Pesca”, “Pesca noce” vai “Nettarina” (persiki, aprikožu persiki vai nektarīni).

Jebkura papildu norāde, ja to skaidri neparedz ražošanas specifikācija, ir aizliegta. Tirdzniecības zīmes izmantošana ir atļauta, bet jebkurai citai no “AĢIN Pesca di Verona” atšķirīgai norādei jābūt daudzkārt mazākai par to.

Logo forma ir apaļa. Apļa augšējā malā atrodas norāde “Indicazione Geografica Protetta” (“Aizsargāta ģeogrāfiskās izcelsmes norāde”), kamēr apakšējās malas centrā atrodas abreviatūra “AĢIN”. Apļa iekšpusē attēlots persiks virs Veronas reģiona teritorijas dabas pakalniem. Uzrakstu “Pesca di Verona” papildina neliels karogs, uz kura uzrakstīts “dal 1584”, kas ir atsauce uz pirmajiem atrastajiem dokumentiem, kuros minēti Veronas persiki.

4. Precīza ģeogrāfiskā apgabala definīcija

AĢIN “Pesca di Verona” ražošanas zona ir Veronas provinces robežās un konkrētāk ietver visas Bussolengo, Buttapietra, Castel d’Azzano, Mozzecane, Pastrengo, Pescantina, Povegliano, S. Giovanni Lupatoto, Sommacampagna, Sona, Valeggio sul Mincio, Villafranca, Castelnuovo del Garda, Lazise, Sant’Ambrogio di Valpolicella, San Martino Buon Albergo, Verona un Zevio komūnu teritorijas.

5. Saikne ar ģeogrāfisko apgabalu

5.1. Ģeogrāfiskā apgabala specifika

Vides faktori

Zonai, kurā audzē “Pesca di Verona”, raksturīga ļoti labvēlīga augsne, jo to veido ledāju ūdeņu straumes nogulu izcelsmes zeme. Šīs augsnes ar vienkāršiem elementiem bagātā aktīvā slāņa biezums reti kad pārsniedz 40 cm, un tās pamatā ir grants un smilšu slāņi, kas to pilnībā nosusina un padara piemērotu persiku koku audzēšanai, kam nepieciešama poraina un labi vēdināma pedoloģiskā vide.

Klimats visā zonā, kurā audzē “Pesca di Verona”, pateicoties Gardas ezera tuvumam, jebkurā gadalaikā un jo īpaši tajos mēnešos, kurus no klimatiskā viedokļa parasti uzskata par visbargākajiem, ir mērens un patīkams.

Šāds klimats izskaidrojams arī ar aizsardzību, ko nodrošina Alpu pievārte, Berici un Euganei reljefs, Baldo kalns un citas Gardas un Adiges ezera morēnu virsotnes. Ziemā minimālās temperatūras reti kad pazeminās zem –10 °C un jebkurā gadījumā ir spējīgas apmierināt dažādu šķirņu vajadzības pēc aukstuma. Lietus galvenokārt līst rudenī un pavasarī, un nokrišņu daudzums gadā svārstās starp 800 un 1 000 mm.

Vēsturiskie faktori

“Pesca di Verona” reputācijai ir ļoti sena vēsture. Jau Romas laikmetā Plīnijs savos darbos atsaucās uz “pomo della lanuggine” (dūnu ābolu), ko kultivēja Veronas teritorijā. Vēlāk, 1400. gadā, Andrea Mantegna persikus uzgleznoja S. Zeno bazilikā Veronā.

Sauklis “Mangiate le squisite pesche di Verona” (“Ēdiet garšīgos Veronas persikus”) pirms tā reproducēšanas uz afišām, bandrolēm, visos labākajos restorānos uzstādītajiem plakātiem, sabiedriskās iestādēs, bankās utt., dienas gaismu ieraudzīja 1934. gadā vietējā laikrakstā publicētajā rakstā. Ar šo nosaukumu apzīmēja kā persikus, tā arī nektarīnus.

Mūsdienās “Pesca di Verona” bauda izcilu reputāciju un ieņem centrālo vietu nozīmīgos konkursos, kuru mērķis ir noteikt vislabākos produktus, pomoloģiskos gadatirgos un tradicionālos vietējos svētkus.

5.2. Produkta specifika

AĢIN “Pesca di Verona” ir raksturīgas šādas īpašības: augļu forma: dzeltenajiem un baltajiem persikiem tā ir saplacināti apaļa un dzeltenajiem nektarīniem – iegareni apaļa; augļu epidermas krāsa: izteikti apjomīga un intensīva; raksturojums, ko var definēt kā dominējošo krāsu attiecībā pret pamatkrāsu; mīkstums: ļoti blīvs un sulīgs ar raksturīgu garšu, pateicoties pareizam līdzsvaram starp cukura daudzumu un skābumu.

5.3. Cēloņsakarība starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Pesca di Verona” īpašības un raksturojumus nosaka ražošanas zonas apstākļi, kā arī mūžsenas cilvēka darba tradīcijas.

Kas attiecas uz īpašiem vides apstākļiem, temperatūras amplitūdu, ezera tuvumu, mitrumu, kas no rīta nosēžas uz augļiem, tie piešķir “Pesca di Verona” epidermai spožu intensīvu nokrāsu, kura pilnībā pārklāj visu augļa virsmu.

Bez tam ledāju ūdeņu straumes nogulu izcelsmes augsne ir labvēlīga ierobežotai veģetatīvai attīstībai, kas veicina koku lapotnes apgaismošanu un vēdināšanu tā, lai izaudzētu tādus augļus, kuriem ir raksturīga un intensīva epidermas krāsa, pareizs līdzsvars starp cukura daudzumu un skābumu, pareizi izmēri un blīvs mīkstums.

Papildus šiem labvēlīgajiem vides apstākļiem minama cilvēka darbība, kas, pateicoties ģenētiskās uzlabošanas aktivitātēm un tradicionālajām zaru apgriešanas formām (“Veronas zemā krūmu forma” un “Y” forma) un labi izstrādātām zaru apgriešanas un apgaismojuma tehnoloģijām, ļauj iegūt nepārprotami atpazīstama izskata augļus, kuriem piemīt pareizs līdzsvars starp skābumu un cukura daudzumu.

Atsauce uz specifikācijas publikāciju

Publicējot aizsargātas ģeogrāfiskās izcelsmes norādes “Pesca di Verona” atzīšanas pieteikumu 2006. gada 17. marta Itālijas Republikas Oficiālajā Vēstnesī Nr. 64, valdība ir uzsākusi valsts iebildumu procedūru. Ar ražošanas specifikācijas konsolidēto dokumentu var iepazīties

tīmekļa vietnē, kuras adrese ir šāda: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai

tieši Lauksaimniecības, pārtikas un mežu politikas ministrijas vietnes sākumlapā (www.politicheagricole.it): uzklikšķināt uz “Prodotti di Qualità” (ekrāna kreisajā malā), pēc tam uz “Disciplinari di Produzione all’esame dell’UE (Reg CE 510/2006)”.